Il-bendy buses jidhru li resqin lejn il-vjaġġ u d-destinazzjoni finali tagħhom wara li taw servizz fit-trasport pubbliku f’Londra u f’Malta. Għalkemm kien hemm pjani biex dawn jiġu esportati biex jaħdmu fis-Sudan, jidher li dawn il-pjani sfaxxaw 11-il ġimgħa wara li tħabbar li Gvern biegħom bil-kundizzjoni li ma jaħdmux aktar f’Malta. It-80 bendy-buses li nxtraw minn kumpanija privata u kellhom jiġu esportati lejn is-Sudan, x’aktarx li se jibqgħu f’pajjiżna, għalkemm skont il-ftehim tal-bejgħ tagħhom ma jistgħux jintużaw f’Malta. Tvm.com.mt huwa infurmat li minħabba li nqalgħu intoppi biex dawn jiġu esportati, il-kuntrattur li xtrahom beda jqattgħom biċċiet u qed iżomm il-magni u parti oħra tagħhom. Minn stħarriġ li għamel tvm.com.mt jirriżulta fl-aħħar jiem, il-bendy buses, li  qed jinżammu fil-foss ta’ taħt il-Park & Ride tal-Floriana qed jittellgħu ftit ftit matul il-lejl, lejn il-garaxx min fejn kienet topera l-Arriva f’Ħal Luqa u wara jittieħdu fil-garaxx tal-kuntrattur f’San Ġwann. Tvm.com.mt għamel kuntatt ma’ Joe Cassar, sid il-kumpanija JDG Holdings Ltd li xtrat il-bendy buses u meta ffaċċjat b’din l-informazzjoni, huwa wieġeb li bħala kumpanija privata m’għandux għalfejn jikkummenta. Fit-18 ta Frar li għadda, permezz ta’ stqarrija, il-Ministeru tat-Transport ħabbar li l-bendy buses se jiġu esportati lejn is-Sudan wara li kumpanija Maltija offriet €600,000 għal dawn il-vetturi li tħallew f’Malta mill-kumpanija Arriva. Il-kumpanija kienet marbuta biex fi żmien erba’ ġimgħat -sat-18 ta’ Marzu – tesporta l-‘bendy buses’ kif ukoll l-‘ispare parts’ tagħhom barra mill-pajjiż Kelliema għall-Ministeru tat-Trasport qalet lil tvm.com.mt li l-vetturi issa huma proprjetà tal-kuntrattur u għalhekk, id-deċiżjoni dwar x’jagħmel bihom jew f’liema pajjiż se jesportahom, hija f’idejh u mhux aktar tal-Gvern. Saħqet li l-kundizzjoni ewlenija fil-bejgħ tal-bendy buses kienet li dawn ma jistgħux jintużaw aktar f’Malta. Tvm.com.mt jista’ jikkonferma li l-kuntratt tal-bejgħ tal-bendy buses ġie ffirmat fl-11 ta’ April. Id-deċiżjoni li dawn il-vetturi li kienu importati mill-Ingilterra ma jibqgħux jintużaw f’Malta ttieħdet wara diversi inċident u anke investigazzjoni dwar każi ta’ nirien li ġraw fuqhom.